ກອງປະຊຸມ ກ່ຽວກັບນະໂຍບາຍນະໂຍບາຍການຄໍ້າປະກັນສະບຽງອາຫານ ແລະ ງານວາງສະແດງສິນຄ້າ ຂອງບັນດາປະເທດ GMS
ໂດຍຕອບສະໜອງຕາມ ການເຊື້ອເຊີນ ຂອງ ທະນາຄານພັດທະນາອາຊີ (ADB) ປອ. ພວງປາຣິສັກ ປຣະວົງວຽງຄຳ, ຮອງລັດຖະມົນຕີກະຊວງກະສິ ກຳ ແລະ ປ່າໄມ້ ພ້ອມດ້ວຍຄະນະ ໄດ້ເຂົ້າຮ່ວມກອງປະຊຸມປຶກສາຫາລື ກ່ຽວກັບ ນະໂຍບາຍ ໃນການຄໍ້າປະກັນສະບຽງອາຫານ-ການເຂົ້າເຖິງຕະຫຼາດ, ກອງປະຊຸມຄວາມປອດໄພດ້ານອາຫານໂລກ ແລະ ງານວາງສະແດງສິນຄ້າກະສິກຳ THAIFEX-World, ຊຶ່ງໄດ້ຈັດຂື້ນໃນລະຫວ່າງວັນທີ 31 ພຶດສະພາ ຫາວັນທີ 1 ມີຖຸນາ 2017, ຢູ່ທີ່ບາງກອກ, ປະເທດໄທ. ຈຸດປະສົງຂອງກອງປະຊຸມໃນຄັ້ງນີ້ແມ່ນເພື່ອປຶກສາຫາລື ແລກ ປ່ຽນບົດຮຽນ ທາງດ້ານນະໂຍບາຍ ກ່ຽວກັບ ກາລະໂອກາດ ແລະ ສິ່ງທ້າທາຍ ໃນການຕອບສະໜອງ ດ້ານສະບຽງອາຫານ ຢູ່ໃນບັນດາປະເທດຂອງ GMS (ສປປ ລາວ, ໄທ, ສສ. ຫວຽດ ນາມ, ກຳປູເຈຍ, ມຽນມ້າ ແລະ ສປ ຈີນ)
ເພື່ອກຳນົດເປັນທິດທາງ ແລະ ແຜນຍຸດທະສາດ ໃນການຍົກລະດັບຄວາມປອດ ໄພດ້ານອາຫານ ແລະ ການເພີ່ມຄວາມອາດສາມາດ ໃນການເຂົ້າເຖິງຕະຫຼາດ ຂອງບັນດາຜະລິດຕະພັນກະສິກຳ ແລະ ສິນຄ້າ ປະເພດອາຫານ ທີ່ມາຈາກປະເທດຂອງ GMS. ບັນດາຜູ້ແທນທີ່ເຊີນເຂົ້າຮ່ວມກອງປະຊຸມໃນຄັ້ງນີ້ ລະດັບຮອງລັດຖະມົນຕີກະສິກຳ ຂອງ ປະເທດ GMS, ຜູ້ປະສານງານ, ຜູ້ຕາງໜ້າອົງການຈັດຕັ້ງສາກົນ, ຜູ້ໃຫ້ທຶນ, ຜູ້ປະກອບການຂະໜາດນ້ອຍ ແລະ ກາງ, ມະຫາວິທະຍາໄລ, ຊ່ຽວຊານ, ຜູ້ຜະລິດ ແລະ ອື່ນໆ. ພ້ອມດຽວກັນນີ້, ມີຕາງໜ້າບໍລິສັດ ຈາກ ສປປ ລາວ ຈຳນວນໜຶ່ງທີ່ຖືກຄັດເລືອກ ແລະ ເຊື້ອເຊີນ ນຳເອົາຜະລິດຕະພັນ ແລະ ສິນຄ້າກະສິກຳ ໄປວາງສະແດງ ແລະ ຈຳໜ່າຍຢູ່ ໃນງານວາງສະແດງສິນຄ້າດັ່ງກ່າວ ເປັນຕົ້ນ: ບໍລິສັດ Lao Farmer’ Products Export-Import, ບໍລິສັດ Sinouk Coffee ແລະ ບໍລິສັດ Lao Fresh Meat ແລະ ອື່ນໆ.
ການເຂົ້າຮ່ວມກອງປະຊຸມ ແລະ ງານວາງສະແດງໃນຄັ້ງນີ້ ແມ່ນມີຄວາມໝາຍຄວາມສຳຄັນຫຼາຍ ຕໍ່ກັບການພັດທະນາວຽກງານການຜະລິດສະບຽງອາຫານ ແລະ ການຜະລິດເປັນສິນຄ້າ ຂອງ ສປປລາວ ເພື່ອເຊື່ອມໂຍງກັບສາກົນໃນໄລຍະໃໝ່, ຫົວໜ້າຄະນະຜູ້ແທນ ຂອງ ສປປ ລາວ ກໍ່ໄດ້ຂຶ້້ນກ່າວບົດຄຳເຫັນຕໍ່ກອງປະຊຸມ ແລະ ພິທີເປີດງານວາງສະແດງ, ຊຶ່ງເປັນໂອກາດອັນດີໃນການແລກປ່ຽນບົດຮຽນ ກ່ຽວກັບ ແນວຄວາມຄິດ ແລະ ມາດຕະການ ໃນການຮ່ວມມື ເຮັດວຽກ 4 ປະສານຮ່ວມກັນ (ລະຫວ່າງ ພາກລັດ, ຜູ້ຜະລິດ, ຜູ້ປະກອບການ ແລະ ສະຖາບັນການເງິນ) ໃນບັນດາປະເທດ GMS ເພື່ອຄົ້ນຄ້ວາສ້າງເປັນໂຄງການເງິນຊ່ວຍເຫຼືອຍາວນານໃຫ້ບັນດາປະເທດຂອງ GMS ເພື່ອສົ່ງເສີມການຜະລິດ ແລະ ສົ່ງອອກສິນຄ້າກະສິກໍາໃນຂົງເຂດ GMS ຮ່ວມກັນ. ນອກຈາກນັ້ນ, ຍັງເປັນໂອກາດອັນດີໃຫ້ແກ່ຄະນະຜູ້ແທນ ສປປ ລາວ ໄດ້ພົບປະກັບຜູ້ໃຫ້ທຶນ ເປັນຕົ້ນທະນາຄານພັດທະນາອາຊີ (ADB), ຜູ້ປະກອບການຕ່າງໆ ແລະ ປະເທດໃກ້ຄຽງ ເພື່ອຊອກຫາກາລະໂອກາດໃນການພັດທະນາຮ່ວມກັນ ກ່ຽວກັບ ຕ່ອງໂສ້ມູນຄ່າ ການຜະລິດກະສິກຳເປັນສິນຄ້າ ແລະ ເປັນມິດຕໍ່ການປ່ຽນແປງດິນຟ້າອາກາດ, ການປັບປຸງພື້ນຖານ ໂຄງລ່າງ ດ້ານກະສິກຳ ທີ່ຕິດພັນກັບການຕ້ານແລ້ງ-ຕ້ານຖ້ວມ ແລະ ອື່ນໆ.
ໂດຍ: ບຸນສີ ນັນທະພອນ
ກວດແກ້: ເຂັມພອນ ທິພົມມະຈັນ